الحكاية بتبتدي من زمان، من كام سنه فاتوا، ياااه ذكريات، كنت لسه ملك الطيبه اللي كل اللي حواليها حلوين و طيبين و كويسين، كانت لسه الدنيا حلوه مورتنيش الوش الوحش، كانت لسه بتضحكلي مكشرتش في وشي، كنت هبله بصدق كل اللي حواليا و لا يمكن إني أصدق كلمة حد غريب عن أي شخص قريب مني، كانت أمي الله يرحمها تقولي : دي وحشه بلاش منها مش بتحبك يا بنتي دي بتكرهك، و كنت أرد زي الهبله : لأ يا ماما ده بوسي دي صحبتي و عمرها ما تكرهني دي بتخاف عليا أوي، كانت ترد تقولي الله يرحمها : بكره أفكرك لما تيجي تعيطي و تقولي كلامك صح يا أمي، كنت برد عليها و جوايا ثقة غريبة : مش هعيط و مش هتفكريني.